༄༅། །རྒྱལ་སྲས་ལག་ལེན་སོ་བདུན་མའི་ས་བཅད་བཞུགས་སོ། །

༄༅། །ལྷའི་ནོར་བུ་འཛིན་གྱིས་ཞུས་པའི་མདོ་ལས། ཆོས་རྣམས་ཐམས་ཅད་བཀའ་དང་བསྟན་བཅོས་ཏེ། །ལེགས་པར་གསུང་དང་དེ་ཡི་དགོངས་འགྲེལ་བ། །དེ་ཡི་དབང་གི་ཤཱཀྱའི་བསྟན་པ་འདི། །འཇིག་རྟེན་ཁམས་འདིར་ཡུན་རིང་གནས་པར་འགྱུར། །ཞེས་གསུངས་པ་ལྟར། ལེགས་གསུངས་བཀའ་ཡི་དགོངས་པ་རང་སྟོབས་ཀྱིས་འགྲེལ་ནས། ཤཱཀྱའི་ལུང་རྟོགས་ཀྱི་བསྟན་པ་འཇིག་རྟེན་དུ་གསལ་བར་མཛད་པ་པོ་ནི། རྒྱ་གར་འཕགས་པའི་ཡུལ་དུ་བྱོན་པའི་འཛམ་གླིང་མཛེས་པར་བྱེད་པའི་རྒྱན་དྲུག་དང་མཆོག་གཉིས་ཡིན་ཏེ། དེ་ཡང་ཀླུ་སྒྲུབ་ཡབ་སྲས་སོགས་ཟབ་མོ་ལྟ་བའི་བརྒྱུད་པ་དང༌། ཐོགས་མེད་སྐུ་མཆེད་སོགས་རྒྱ་ཆེན་སྤྱོད་པའི་བརྒྱུད་པ་དང༌། མཆོག་གཟིགས་རྣམ་གཉིས་སོགས་ཉམས་ལེན་བྱིན་རླབས་ཀྱི་བརྒྱུད་པ་སྟེ་བརྒྱུད་གསུམ་དུ་བྱུང་བ་དང༌། དེ་བཞིན་གངས་རི་ཁྲོད་དུ་སྒྲུབ་བརྒྱུད་བསྟན་པའི་ཤིང་རྟ་ཆེན་པོ་བརྒྱད་བྱུང་བའི་ནང་གསེས་བརྒྱུད་པ་གསུམ་ལྡན་གནས་ལྔ་རིག་པའི་པཎྜི་ཏ་ཆེན་པོ་ཇོ་བོ་རྗེ་བཀའ་སྲོལ་ལས་བྱུང་བའི་བཀའ་གདམས་པ་སྟེ། རྒྱལ་བའི་བཀའ་ཡི་གེ་ནང་བཞག་ཏུ་མེད་པ་གདམས་ངག་ཏུ་གོ་བ་ཞེས་གྲགས་པའི་ལམ་སྲོལ་བྱུང་སྟེ། དེ་ལྟར་བཀའ་གདམས་བསྟན་པའི་མངའ་བདག་འབྲོམ་སྟོན་རྒྱལ་བའི་འབྱུང་གནས་དང༌། དེ་ཡི་སློབ་མ་སྐུ་མཆེད་གསུམ་ནས་བརྒྱུད་དེ་གླང་ཤར་བྱ་གསུམ་གྱི་རིང་ལ་དར་ཞིང་རྒྱས་པར་བྱུང་བ་ལས། གཞུང་བཤད་གཙོ་ཆེ་ཆུང་གི་སྒོ་ནས་བཀའ་གདམས་གདམས་ངག་པ་དང་གཞུང་པ་ཞེས་གཉིས་སུ་ཡོད་པའི་ཕྱི་མ་གཞུང་ལུགས་རབ་འབྱམས་སྨྲ་བའི་དགེ་བའི་བཤེས་གཉེན་མང་དུ་བྱོན་པ་ཐམས་ཅད་ཀྱིས་གཙུག་ནོར་ལྟ་བུ་བྱང་ཆུབ་སེམས་ཀྱི་མངའ་བདག་རྒྱལ་སྲས་དངུལ་ཆུ་ཐོགས་མེད་དཔལ་བཟང་པོ་ཞེས་བྱ་བ་དེ་ཉིད་ཀྱི་བྱང་ཆུབ་སེམས་དཔའི་སྤྱོད་པ་རྒྱ་མཚོ་ལྟ་བུ་ལས་མདོར་བསྡུས་ཏེ་བརྩམས་པར་མཛད་པའི་རྒྱལ་སྲས་བྱང་ཆུབ་སེམས་དཔའ་རྣམས་ཀྱི་ལག་ལེན་སོ་བདུན་མ་ཞེས་བྱ་བའི་བསྟན་བཅོས་གཡོས་ལེགས་པའི་ཁ་ཟས་ལྟ་བུ་འདི་ཉིད་སྐབས་སུ་བབ་པའི་བཤད་བྱ་ཡིན་ལ། དེ་འཆད་པར་བྱེད་པ་ལ་བསྡུས་པའི་དོན་གསུམ། ཐོག་མར་བསྟན་བཅོས་རྩོམ་པ་ལ་འཇུག་པ་རྒྱུའི་དོན། བར་དུ་བརྩམ་བྱ་གཞུང་གི་དོན། ཐ་མར་བརྩམས་པ་ཐར་ཕྱིན་པའི་དོན་ནོ། །དང་པོ་ལ་གསུམ། བསྟན་བཅོས་ཀྱི་མཚན། མཆོད་པར་བརྗོད་པ། བརྩམ་པར་དམ་བཅའ་བའོ། །དང་པོ་ནི། རྒྱལ་སྲས་སོགས། གཉིས་པ་ལ་གཉིས། མདོར་བསྟན་དང༌། རྒྱས་བཤད་དོ། དང་པོ་ནི། ན་མོ་སོགས། གཉིས་པ་ནི། གང་གིས་སོགས། གསུམ་པ་ནི། ཕན་བདེ་སོགས། གཉིས་པ་བརྩམ་བྱ་གཞུང་གི་དོན་ལ་གསུམ། སེམས་བསྐྱེད་སྐྱེ་བའི་རྒྱུ་བཤད་པ། སེམས་བསྐྱེད་དངོས་བཤད་པ། སེམས་བསྐྱེད་ཀྱི་བསླབ་བྱ་བཤད་པའོ། །དང་པོ་ལ་བདུན། དལ་འབྱོར་རྙེད་དཀའ། ཡུལ་ངན་སྤོང་བ། དབེན་པ་བསྟེན་ཚུལ། མི་རྟག་དྲན་པ། གྲོགས་ངན་སྤོང་བ། བཤེས་གཉེན་བསྟེན་ཚུལ། སྐྱབས་སུ་འགྲོ་བའོ། །དང་པོ་ནི། དལ་འབྱོར་སོགས། གཉིས་པ་ནི། གཉེན་གྱི་སོགས། གསུམ་པ་ནི། ཡུལ་ངན་སོགས། བཞི་པ་ནི། ཡུན་རིང་སོགས། ལྔ་པ་ནི། གང་དག་སོགས། དྲུག་པ་ནི། གང་ཞིག་སོགས། བདུན་པ་ནི། རང་ཡང་སོགས། གཉིས་པ་སེམས་བསྐྱེད་དངོས་བཤད་པ་ལ་གཉིས། ཀུན་རྫོབ་སེམས་བསྐྱེད་དང༌། དོན་དམ་སེམས་བསྐྱེད་བཤད་པའོ། །དང་པོ་ལ་གསུམ། སྐྱེས་བུ་ཆུང་ངུ་དང༌། འབྲིང་དང༌། ཆེན་པོའི་སེམས་བསྐྱེད་དོ། །དང་པོ་ནི། ཤིན་ཏུ་སོགས། གཉིས་པ་ནི། སྲིད་གསུམ་སོགས། གསུམ་པ་ལ་གཉིས། བསམ་པ་བྱང་ཆུབ་མཆོག་ཏུ་སེམས་བསྐྱེད་པ་དང༌། སྦྱོར་བ་བྱང་ཆུབ་ཏུ་སེམས་བསྐྱེད་པའོ། །དང་པོ་ནི། ཐོག་མེད་སོགས། གཉིས་པ་ལ་གཉིས། མཉམ་བཞག་ཏུ་བདག་གཞན་བརྗེ་བ་དང༌། རྗེས་ཐོབ་ཏུ་རྐྱེན་ངན་ལམ་དུ་ཁྱེར་ཚུལ་ལོ། །དང་པོ་ནི། སྡུག་བསྔལ་སོགས། གཉིས་པ་ལ་བཅུ། རྙེད་འཕྲོག་ལམ་ཁྱེར། དགྲ་བོ་ལམ་ཁྱེར། མི་སྙན་ལམ་ཁྱེར། ཚིག་ངན་ལམ་ཁྱེར། ལོག་སྒྲུབ་ལམ་ཁྱེར། བརྙས་པ་ལམ་ཁྱེར། རྒུད་པ་ལམ་ཁྱེར། འབྱོར་བ་ལམ་ཁྱེར། ཞེ་སྣང་ལམ་ཁྱེར། འདོད་ཆགས་ལམ་ཁྱེར་དང་བཅུ་ལས། དང་པོ་ནི། སུ་དག་སོགས། གཉིས་པ་ནི། བདག་ལ་སོགས། གསུམ་པ་ནི། འགའ་ཞིག་སོགས། བཞི་པ་ནི། འགྲོ་མང་སོགས། ལྔ་པ་ནི། བདག་གིས་སོགས། དྲུག་པ་ནི། རང་དང་སོགས། བདུན་པ་ནི། འཚོ་བས་སོགས། བརྒྱད་པ་ནི། སྙན་པར་སོགས། དགུ་པ་ནི། རང་གི་སོགས། བཅུ་པ་ནི། འདོད་པའི་སོགས། གཉིས་པ་དོན་དམ་སེམས་བསྐྱེད་བཤད་པ་ལ་གཉིས། མཉམ་བཞག་ཏུ་སྤྲོས་བྲལ་སྒོམ་པ་དང༌། རྗེས་ཐོབ་ཏུ་ཆགས་སྡང་གི་ཡུལ་ལ་བདེན་ཞེན་སྤོང་བའོ། །དང་པོ་ནི། ཇི་ལྟར་སྣང་བ་སོགས། གཉིས་པ་ལ་གཉིས། ཆགས་ཡུལ་ལ་བདེན་ཞེན་སྤོང་བ་དང༌། སྡང་ཡུལ་ལ་བདེན་ཞེན་སྤོང་བའོ། །དང་པོ་ནི། ཡིད་དུ་སོགས། གཉིས་པ་ནི། སྡུག་བསྔལ་སོགས། གསུམ་པ་སེམས་བསྐྱེད་ཀྱི་བསླབ་བྱ་བཤད་པ་ལ་གཉིས། བསླབ་བྱའི་གཙོ་བོ་ཕྱིན་དྲུག་དང༌། དེ་རྒྱུད་ལ་བསྟེན་ཚུལ་བཤད་པའོ། །དང་པོ་ལ་དྲུག སྦྱིན་པ་དང༌། ཚུལ་ཁྲིམས། བཟོད་པ། བརྩོན་འགྲུས། བསམ་གཏན། ཤེས་རབ་བོ། །དང་པོ་ནི། བྱང་ཆུབ་སོགས། གཉིས་པ་ནི། ཚུལ་ཁྲིམས་མེད་པ་སོགས། གསུམ་པ་ནི། དགེ་བའི་སོགས། བཞི་པ་ནི། རང་དོན་སོགས། ལྔ་པ་ནི། ཞི་གནས་སོགས། དྲུག་པ་ནི། ཤེས་རབ་སོགས། གཉིས་པ་དེ་རྒྱུད་ལ་བསྟེན་ཚུལ་ལ་བདུན། རང་གི་འཁྲུལ་བརྟགས་སྤོང༌། གཞན་ལ་ཉེས་སྨྲས་སྤོང་བ། ཁྱིམ་ལ་ཆགས་པ་སྤོང་བ། ཚིག་རྩུབ་སྤོང་བ། ཉོན་མོངས་སྤོང་ཚུལ། དྲན་ཤེས་བསྟེན་ཚུལ། དགེ་བ་རྫོགས་བྱང་དུ་བསྔོ་བའོ། །དང་པོ་ནི། རང་གིས་སོགས། གཉིས་པ་ནི། ཉོན་མོངས་སོགས། གསུམ་པ་ནི། རྙེད་བཀུར་སོགས། བཞི་པ་ནི། རྩུབ་མོས་སོགས། ལྔ་པ་ནི། ཉོན་མོངས་སོགས། དྲུག་པ་ནི། མདོར་ན་སོགས། བདུན་པ་ནི། དེ་ལྟར་སོགས། གསུམ་པ་བརྩམས་པ་མཐར་ཕྱིན་པ་མཇུག་གི་དོན་ལ་ལྔ། རྩོམ་པའི་དགོས་པ། ཇི་ལྟར་རྩོམ་ཚུལ། ནོངས་པ་བཤགས་པ། རྩོམ་པའི་དགེ་བསྔོ། མཛད་བྱང་སྨོས་པའོ། །དང་པོ་ནི། མདོ་རྒྱུད་སོགས། གཉིས་པ་ནི། བློ་གྲོས་སོགས། གསུམ་པ་ནི། འོན་ཀྱང་སོགས། བཞི་པ་ནི། དེ་ལས་སོགས། ལྔ་པ་ནི། ཅེས་པ་སོགས་སོ།། །།ཞེས་པའང་དགེ་རིན་པས་སོ།། །།